Emmanuel Macron on vaaliennusteen mukaan saamassa 23,9 prosenttia äänistä ja Marine Le Pen 21,7 prosenttia Ranskan presidentinvaalien ensimmäisellä kierroksella.

Ennusteen on laatinut Ipsos-Sopra Steria -tutkimuslaitos.

Marcon ja Le Pen ovat siis menossa presidentinvaalien toiselle kierrokselle.

Heidän taakseen ovat jäämässä oikeiston François Fillon (20 prosenttia) ja Jean-Luc Mélenchon (19,2 prosenttia) .

Toinen kierros käydään 7. toukokuuta.

Le Pen: Voitin vaalit

Le Pen julistautui vaalivoittajaksi, kun ennuste oli ehtinyt olla voimassa noin 1,5 tuntia.

– Olen kansan ehdokas ja vetoan kaikkiin isänmaallisiin ranskalaisiin taustasta huolimatta. Liittykää minuun! Le Pen sanoi hurraavalle yleisölle.

François Fillon myönsi tappionsa pian. Hän kehotti kannattajiaan äänestämään toisella kierroksella Emmanuel Macronia.

Jean-Luc Mélenchon ei omassa puheessaan antanut tukeaan kenellekään.

– Tämä ei ole se tulos, jota toivoimme, hän myönsi. Hän kehotti kuitenkin odottamaan siihen asti, että äänet on keskiyön jälkeen laskettu.

Sosialistien ehdokkaan Benoît Hamonin äänimäärä oli jäämässä kuuteen prosenttiin.

– En onnistunut estämään tulossa olevaa katastrofia. Otan siitä täyden vastuun, Hamon sanoi Twitterissä.

Ennusteissa pientä vaihtelua

Pitkin iltaa päivittyvän vaaluennusteen on laatinut Ipsos-Sopra Steria -tutkimuslaitos ja sitä käyttää muun muassa ranskalainen laatulehti Le Monde.

Sanomalehti Le Figaron käyttämän ennusteen mukaan Macron olisi niin ikään johdossa (23,8) ja Le Pen kakkosena (21,7) Fillonin ja Mélenchonin äänimäärä jäisi hieman pienemmäksi kuin Ipsoksen ennusteessa.

Ennusteiden vaihelu johtuui tutkimuslaitosten eri nopeudesta ja erilaisista analyysitavoista.

Iltayhdeltätoista ääniä oli laskettu vasta selvästi alle puolet.

Ensimmäinen ennuste perustui vain 500 äänestyspaikalta saatuihin tuloksiin, kun äänestyspaikkoja on Ranskassa 60 000.

Ennusteita tuottaa kaksi eri tutkimuslaitosta ja ne tarkentuvat illan ja ääntenlaskennan edetessä.

Lue myös:

Yle seuraa Hetki hetkeltä Ranskan presidentinvaaleja

Lue henkilökuvat toisen kierroksen ehdokkaista:

Marine Le Pen haluaa tuoda oikeistopopulismin Élysée-palatsiin

Emmanuel Macron – Ranskan vaalien yllättäjä, on nyrkkeilevä ex-pankkiiri

_Päivitetty klo 23.15. Lisätty ehdokkaiden kommentteja, päivitetty ennustetta. _